ആത്മാഭിമാനത്തിനു പോറല് ഏറ്റപ്പോള് പ്രതികരിച്ചതാണ്, നീതി പ്രതീക്ഷിച്ചിരുന്നു: മുഫീദ തെസ്നി ഹരിത സംസ്ഥാന കമ്മിറ്റി പിരിച്ചുവിട്ട മുസ്ലിം ലീഗ് തീരുമാനത്തിനെതിരെ പ്രതികരണവുമായി മുഫീദ തെസ്നി. ലീഗ് നേതൃത്വം ഇന്നലെ പിരിച്ചു വിട്ട എം.എസ്.എഫ് വനിതാ വിഭാഗം ഹരിത സംസ്ഥാന കമ്മിറ്റി പ്രസിഡന്റാണ് മുഫീദ തെസ്നി. സ്ത്രീത്വത്തെ അപമാനിക്കും വിധം പരാമര്ശങ്ങള് നടത്തിയ ഏതാനും എംഎസ്എഫ് നേതാക്കള്ക്കെതിരെ ഹരിത പരാതിയുമായി രംഗത്തെത്തിയത് വിവാദമായിരുന്നു. എം.എസ്.എഫ് നേതാക്കള്ക്കെതിരെ വനിതാ കമ്മീഷന് നല്കിയ പരാതി പിന്വലിക്കണമെന്ന മുസ്ലിം ലീഗ് നേതൃത്വത്തിന്റെ അന്ത്യശാസനം ഹരിത നേതൃത്വം തള്ളിയ സാഹചര്യത്തിലായിരുന്നു ഹരിത പിരിച്ചുവിട്ടത്. അതേസമയം ലീഗ് പ്രത്യയശാസ്ത്രത്തിനെതിരെയോ നയങ്ങള്ക്കെതിരെയോ അല്ല തങ്ങളുടെ പോരാട്ടം എന്ന് മുഫീദ തെസ്നി വ്യക്തമാക്കി. സംഘടനാപരമായി അവകാശങ്ങള് ലഭിക്കാഞ്ഞതു കൊണ്ടുമല്ല. ആത്മാഭിമാനത്തിനു പോറല് ഏറ്റപ്പോള് പ്രതികരിച്ചതാണ്. അതില് നീതി പ്രതീക്ഷിച്ചിരുന്നു എന്നും മാധ്യമം പത്രത്തിലെഴുതിയ ലേഖനത്തില് മുഫീദ പറഞ്ഞു. ലീഗ് നേതൃത്വം സ്വീകരിച്ച നടപടിയിലെ ശരിതെറ്റുകളെ കുറിച്ച് കേരളീയ സമൂഹം ചര്ച്ച തുടങ്ങിയിട്ടുണ്ട്. ഹരിത പരാതി നല്കിയ വിഷയത്തില് എതിര് കക്ഷി പാര്ട്ടിയോ പാര്ട്ടി ഘടകങ്ങളോ അല്ല. ഭാരവാഹികളായ ചിലരാണ്. സ്ത്രീവിരുദ്ധ പരാമര്ശങ്ങളും വ്യക്തി അധിക്ഷേപങ്ങളും പാര്ട്ടി നേതൃത്വം ഗൗരവമായി കാണുമെന്നായിരുന്നു പ്രതീക്ഷ. അച്ചടക്ക ലംഘനം നടത്തിയിട്ടില്ല. വനിത കമീഷനില് പോവുകയെന്നത് ഭരണഘടനാപരമായ അവകാശമാണ്. പിടിച്ച കൊടി തെറ്റിയിട്ടില്ലെന്ന് ഇനിയും വിശ്വസിക്കുന്നു. പച്ചപ്പ് പ്രതീക്ഷയുടേതാണ്. ആ പ്രതീക്ഷ മുറുകെപ്പിടിച്ചു തന്നെ സ്ത്രീത്വത്തെയും മനുഷ്യത്വത്തെയും അപമാനിക്കുന്നവര്ക്കെതിരെ പോരാട്ടം തുടരും.ഉത്തരവാദിത്വപ്പെട്ട സ്ഥാനങ്ങളില് ഇരുന്നു കൊണ്ട് വരുന്ന തലമുറക്ക് മുന്നില് ഇത്തരമൊരു സന്ദേശം പങ്കു വെയ്ക്കേണ്ടതുണ്ട്. തെറ്റിനെതിരെ വിരല് ചൂണ്ടേണ്ട കാലത്ത് അതു ചെയ്തില്ലയെങ്കില് എന്നും കുറ്റബോധം പേറേണ്ടി വരും. ആത്മാഭിമാനം മുറുകെപ്പിടിച്ചു വേണം ഓരോ നിമിഷവും ജീവിക്കാന്. സമൂഹ മാധ്യമങ്ങളില് കൃത്രിമമായി സൃഷ്ടിച്ചെടുക്കുന്ന രാഷ്ട്രീയ ശരികള്ക്കപ്പുറം, സ്ത്രീവിരുദ്ധത ഉള്ളില് പേറുന്ന രാഷ്ട്രീയ മാണ് കേരളത്തിലെ എല്ലാ മുഖ്യധാര സംഘടനകള്ക്കും പാര്ട്ടികള്ക്കുമുള്ളത് എന്നും മുഫീദ തെസ്നി അഭിപ്രായപ്പെട്ടു.